Elke Kind 'n Meersterstuk!
WELKOM BY HOËRSKOOL WITTEBERG
Dankie dat jy belangstel in ons skool en tyd maak om jou te vergewis van ons doen en late. Hoërskool Witteberg het ‘n leefwyse geword, ‘n skool wat daarna streef om sy leerders so voor te berei dat hul met sukses die samelewing kan betree en rekenskap kan gee van hul Rentmeesterskap. Hier kweek ons dus nie net verantwoordelikheid nie, maar beslis ook aanspreeklikheid. Gevolglik poog ons om elke kind se beste potensiaal te ontsluit, van daar ook ons roeping om elke kind wat aan ons toevertrou word te begelei as ‘n Meesterstuk.
Die sukses van Witteberg is ver meer as die behaal van prestasies – daarvan het ons genoeg om u mee te beindruk – u kan dit gerus volg op ons “facebook.” Die vraag is dan: Wat maak ons anders? Vir die mees doeltreffende en outentieke antwoord op hierdie vraag, nader gerus ons oud-skoliere. By hul sal u ontdek dat die lewenswaardes, die morele standaarde en die werksetiek wat ons by ons leerders kweek, die sleutel word waarmee hul die toekoms suksesvol ontsluit.
Ons skool se fokus en strewe na akademiese uitnemendheid word wyd gerespekteer. Spottenderwys verwys die Onderwysdepartement graag na ons as die “Fabriek van wenners.” Witteberg se onderwysers is akademiese meesters wat bekend is vir die ekstra myl wat hulle stap vir hul leerders. Ons ondersteuningsmodel aan leerders wat akademiese uitdagings en frustrasies beleef, word as die leiersmodel in die Vrystaat voorgehou vir ander skole.
Alles wat nodig is om u kind te ontwikkel, is letterlik op die Wittebergkampus beskikbaar binne ‘n atmosfeer waar kindwees, jonkwees, eerbiedig word. Anders as ander skole is u kind nie vir ons belangrik slegs omdat hy of sy ‘n bepaalde prestasie handhaaf nie – dit beskou ons as talente uit die Gewer van alle goeie dinge se hande waarmee ons die voorreg het om te spog!
Wat is dan die beste geskenk wat enige ouer sy kind kan bied? Om só voorberei te word dat daar ‘n bereidwilligheid en ‘n gretigheid is om ‘n verskil te wil en kan maak. Waak daarom om u keuse te bou op die kortstondige beloftes van klatergoud wat deesdae so maklik deur skole aan voornemende ouers voorgehou word. Witteberg het sy foute, maar veel meer, sy ondersteuning aan sy kinders bemagtig hul om die reuse van ons samelewing te word.
Kom beleef dus gerus dat daar nog plekke van hoop is: Witteberg is die skool van die toekoms!
SIEN ONS OP YOUTUBE